‘Water gaan nog groter kwessie as grond raak’ | Netwerk24
Deur Sarel van der Walt 14 Maart 2019 16:06
Woensdag het die landbou-organisasie Agri SA en die Suid-Afrikaanse Vereniging van Waterverbruikerverenigings (SAAFWUA) ’n nuwe memorandum van verstandhouding onderteken.
Die samevloei van die Oranje- en Vaalrivier naby Douglas in die Noord-Kaap. Foto: Sarel van der Walt
Die twee organisasies werk al lankal saam om waterhulpbronbestuur in die land te bevorder.
Die departement van water en sanitasie, opvangsgebied-bestuursagentskappe en waterverbruikersverenigings speel almal ’n rol in die bestuur van waterhulpbronne.
Agri SA en SAAFWUA sê in ’n gesamentlike verklaring hulle is albei ten gunste van die stigting van ten volle verteenwoordigende en doeltreffende plaaslike waterhulpbronbestuurskomitees wat water doeltreffend en koste-effektief aan individuele wettige waterverbruikers voorsien.
Die twee organisasies sal saamwerk om hierdie komitees te help om die kapasiteit van kommersiële en opkomende boere te verbeter en só seker te maak water word doeltreffend aangewend.
“Soos met grond is kwessies oor die transformasie van waterverbruik van uiterse belang vir boere in Suid-Afrika,” sê Wayman Kritzinger, voorsitter van Agri SA se natuurlike hulpbronne-sentrum.
“Dit is belangriker vandag as ooit tevore dat gesonde, bewys-gegronde beleid die regering se besluitneming rig waar dit by water kom.”
Die departement van water en sanitasie word tans lamgelê deur ’n tekort aan tegniese vaardighede, ’n geldtekort en ’n tekort aan mensehulpbronne.
Dit lei daartoe dat water-infrastruktuur en die gehalte van water agteruitgaan en die departement nie meer behoorlike waterbestuur kan doen nie.
Meer oor: Agri Sa | Droogte | Waterkrisis | Grondkwessie